Oljeselskapet Statoil har besluttet å utsette beslutningen for utviklingskonseptet på Bressay-feltet på britisk sokkel, og har mulighet til å forlenge lisensperioden hvis ønskelig.
Det sier mediekontakt for internasjonal virksomhet Knut Rostad i Statoil til TDN Finans onsdag.
- Jeg kan bekrefte at Statoil har besluttet å revurdere utviklingskonseptet for Bressay-feltet, og utsette den videre utviklingsbeslutningen, sier Rostad til TDN Finans.
Ifølge ham har avgjørelsen kommet etter anbefaling fra Bressay-gruppen, som består av Statoil og Shell, som er partnere på feltet.
- Bakgrunnen for avgjørelsen er at det er forlenget brønndata (extended well data) fra tidligere i år som viser at det er potensial for å forenkle konseptet på feltet, sier han.
Ifølge ham har Statoil ingen ny tidslinje for konseptet klart, men en del av utsettelsen er basert på at partnerne får en mulighet til å utvide lisensperioden på feltet.
- Vi har en god dialog med departementet for energi og klimaforandringer (DEC) i Storbritannia, og vår beslutning henger sammen med at vi får en mulighet til å utvide lisensperioden, sier Rostad.
Statoil-aksjen (STL) er ned 0,64 prosent til 140,10 kroner, omsatt for 153 millioner kroner på en svak Oslo Børs sålangt onsdag.